als_Latn dik_Latn sag_Latn
Presidenti Obama e përqendroi fjalimin e tij vjetor para Kongresit tek ekonomia, kryesisht te përmirësimi i jetesës së shtresës së mesme të amerikanëve. Ai u zotua se do të ndërmarrë hapa pa mbështetjen e ligjvënësve, kurdo që të ishte e mundur, si dhe njoftoi për rritjen e pagës minimale, për stafin që merret në punë nga qeveria federale.
“Ajo që unë ju propozoj është një paketë propozimesh konkrete dhe praktike, të cilat përshpejtojnë rritjen ekonomike, forcojnë shtresën e mesme dhe ngrenë një shkallë mundësie për njerëzit me të ardhura më të vogla. Disa prej tyre kërkojnë veprimin e Kongresit dhe unë jam i gatshëm që të punoj me të gjithë ju. Por Amerika nuk pret për shumë kohë, gjithashtu edhe unë. Kështu që kudo dhe kurdoherë, unë do të veproj edhe pa ndihmën e ligjeve për t’u dhënë më shumë mundësi familjeve amerikane.”
Sa i takon marrëdhënieve me jashtë, Obama u ndal tek Irani. Kreu i Shtëpisë së Bardhë tha se do të bllokojë çdo nismë për sanksione të reja ndaj Teheranit, të cilat do t’u jepnin një goditje përpjekjeve për dialog. Sipas anketimeve, fjalimi i 2014-ës, që sipas Obamës duhet të jetë viti i veprimit, ka marrë mbështetjen më të ulët qëkurse ai është zgjedhur President.
als_Latn als_Latn als_Latn